2.6.2021 EL Επίσημη Εφημερίδα της Ευρωπαϊκής Ένωσης C 209/3 Συμπεράσματα του Συμβουλίου σχετικά με την ανάκαμψη, την ανθεκτικότητα και τη βιωσιμότητα των τομέων του πολιτισμού και της δημιουργίας (2021/C 209/03) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, ΥΠΕΝΘΥΜΙΖΟΝΤΑΣ: 1. Την ανάγκη, υπό το πρίσμα της πανδημίας της COVID-19, να καταβληθούν πρωτοφανείς προσπάθειες για μεγαλύτερη ανθεκτικότητα και μετασχηματισμό στην ΕΕ, όπως αναφέρεται στα συμπεράσματα που εξέδωσε το Ευρωπαϊκό Συμβούλιο κατά την ειδική σύνοδο της 17ης-21ης Ιουλίου 2020 . 2. Τη βούληση να ληφθούν άμεσα αποφασιστικά μέτρα πολιτικής για τη στήριξη των τομέων του πολιτισμού και της δημιουργίας σε περιόδους κρίσης και πέραν αυτών, όπως εκφράστηκε από τους υπουργούς Πολιτισμού, Μέσων Μαζικής Ενημέρωσης και Οπτικοακουστικών Μέσων της ΕΕ κατά τις τρεις άτυπες βιντεοδιασκέψεις τους υπό την κροατική και τη γερμανική Προεδρία. 3. Τον αριθμό των έκτακτων μέτρων με σκοπό τη στήριξη των τομέων του πολιτισμού και της δημιουργίας, τα οποία τέθηκαν σε εφαρμογή από την Ευρωπαϊκή Ένωση και τα κράτη μέλη της από την έναρξη της πανδημίας της COVID-19. 4. Τη σημασία του ευρωπαϊκού πυλώνα κοινωνικών δικαιωμάτων προκειμένου να διασφαλιστεί ότι κανείς δεν θα μείνει στο περιθώριο τόσο κατά τη διαδικασία ανάκαμψης όσο και κατά την ψηφιακή και την πράσινη μετάβαση. 5. Την πολιτική συμφωνία για το πρόγραμμα "Δημιουργική Ευρώπη" για την περίοδο 2021-2027 με αυξημένο προϋπολογισμό στο νέο πολυετές δημοσιονομικό πλαίσιο (ΠΔΠ). 6. Την έγκριση από την Ευρωπαϊκή Επιτροπή σχεδίου δράσης για τη στήριξη της ανάκαμψης και του μετασχηματισμού του τομέα των μέσων ενημέρωσης και του οπτικοακουστικού τομέα. ΕΧΟΝΤΑΣ ΕΠΙΓΝΩΣΗ: 7. Του καίριου ρόλου που διαδραματίζει ο πολιτισμός για την ευρωπαϊκή ταυτότητα και της σημαντικής συμβολής του στη ζωτικότητα, τη συμμετοχικότητα, τη δημοκρατική λειτουργία και την ευημερία των κοινωνιών μας μέσω της εγγενούς αξίας του και του σημαντικού κοινωνικού και οικονομικού του αντικτύπου. 8. Των δυνατοτήτων του πολιτισμού ως πηγής ιδεών και μέσου για τη δημιουργία νέων λύσεων, την αντιμετώπιση των διακρίσεων και την ενίσχυση των κοινωνικών δεσμών, τη σφυρηλάτηση νέων μορφών αλληλεγγύης, τη αναζωογόνηση χώρων και την ενίσχυση της ικανότητάς μας να αντιμετωπίζουμε καλύτερα τις τρέχουσες και τις μελλοντικές προκλήσεις. 9. Της αναγνώρισης των τομέων του πολιτισμού και της δημιουργίας ως ενός από τα βασικά οικοσυστήματα της ευρωπαϊκής οικονομίας και των δυνατοτήτων τους ως κινητήριας δύναμης για την οικονομική ανάπτυξη. 10. Της ικανότητας των καλλιτεχνών, των ερμηνευτών και των δημιουργών να προσαρμόζονται στις προκλήσεις που θέτει η τρέχουσα κρίση, να βρίσκουν νέους και καινοτόμους τρόπους, κυρίως στο ψηφιακό περιβάλλον, παροχής περιεχομένου στο κοινό τους και προσέλκυσης νέου κοινού. 11. Της άνευ προηγουμένου ανάγκης για ανοικοδόμηση και ενίσχυση των οικοσυστημάτων του πολιτισμού και της δημιουργίας, αξιοποιώντας τα διδάγματα από τις προκλήσεις της κρίσης της COVID-19. ΛΑΜΒΑΝΟΝΤΑΣ ΥΠΟΨΗ ΟΤΙ: 12. Η τρέχουσα κρίση ανέδειξε διαρθρωτικά προβλήματα στους τομείς του πολιτισμού και της δημιουργίας και απαιτεί άμεση αντίδραση καθώς και μακρόπνοη και φιλόδοξη δράση που οδηγεί προς την ενίσχυση της ανθεκτικότητας και της βιωσιμότητας των τομέων του πολιτισμού και της δημιουργίας, ιδίως των καλλιτεχνών και των επαγγελματιών των τομέων αυτών. 13. Είναι σημαντικό να ενισχυθούν οι τομείς του πολιτισμού και της δημιουργίας, ιδίως οι τομείς που πλήττονται περισσότερο από την τρέχουσα κρίση, με την αντιμετώπιση των τρωτών σημείων τους και την προώθηση της δικαιοσύνης και της ισότητας για όλους, δίνοντας ιδιαίτερη προσοχή στην κατάσταση των γυναικών καλλιτεχνών και επαγγελματιών του πολιτιστικού τομέα. ΕΠΙΣΗΜΑΙΝΕΙ ΟΤΙ: 14. Οι τομείς του πολιτισμού και της δημιουργίας συγκαταλέγονται στους τομείς που επλήγησαν περισσότερο από την κρίση της COVID-19 λόγω των μοναδικών χαρακτηριστικών τους, όπως η άμεση επαφή με το κοινό, και λόγω του γεγονότος ότι πολλοί, αν όχι όλοι, οι πολιτιστικοί χώροι έχουν κλείσει και οι εκδηλώσεις έχουν ακυρωθεί, με αποτέλεσμα σοβαρές οικονομικές δυσκολίες. 15. Ένα μεγάλο ποσοστό των εργαζομένων στους τομείς του πολιτισμού και της δημιουργίας, μεταξύ των οποίων και οι πιο ευάλωτοι, αντιμετωπίζουν σημαντική αβεβαιότητα, συχνά λόγω της έλλειψης μηχανισμών κοινωνικής προστασίας και στήριξης των ανέργων, καθώς η πολιτιστική εργασία συχνά χαρακτηρίζεται από επισφαλείς βραχυπρόθεσμες συμβάσεις και υψηλό ποσοστό αυτοαπασχολούμενων επαγγελματιών. 16. Οι πολύ μικρές, μικρές και μεσαίες επιχειρήσεις, καθώς και τα πολιτιστικά ιδρύματα και οργανισμοί (κερδοσκοπικού και μη κερδοσκοπικού χαρακτήρα), που αποτελούν το μεγαλύτερο μέρος των τομέων του πολιτισμού και της δημιουργίας και συμβάλλουν στην πολιτιστική πολυμορφία, χρειάζονται ειδικά μέτρα προσαρμοσμένα στις ανάγκες τους, δεδομένης της ευαισθησίας τους στις αρνητικές επιπτώσεις των κρίσεων. 17. Πολλοί καλλιτέχνες, δημιουργοί και επαγγελματίες του πολιτιστικού τομέα κατέφυγαν γρήγορα στην προβολή του έργου και των δημιουργικών διαδικασιών τους στο διαδίκτυο, αλλά βρίσκονται αντιμέτωποι με την πρόκληση της εξασφάλισης βιώσιμων πηγών εισοδήματος, ενώ οι πολύ μεγάλες επιγραμμικές πλατφόρμες σημείωσαν αύξηση της κίνησης και των εσόδων τους. 18. Η πρόσβαση στον πολιτισμό έχει αποδειχθεί μεγάλης σημασίας για την ευημερία των πολιτών και τη συνοχή των κοινωνιών, αλλά ενδέχεται να συνεχίσει να περιορίζεται για λόγους που σχετίζονται με την υγεία. 19. Οι περιορισμοί που αποφασίστηκαν για την αντιμετώπιση της πανδημίας έχουν επιπτώσεις στην κινητικότητα των επαγγελματιών του πολιτιστικού τομέα και στην κυκλοφορία των πολιτιστικών έργων, θέτοντας έτσι προκλήσεις για την πολιτιστική και γλωσσική πολυμορφία, τη συνέχιση του διαλόγου, τις ανταλλαγές και τις διασυνοριακές αξιακές αλυσίδες. 20. Η πανδημία έχει επίσης επηρεάσει εταίρους από τους τομείς του πολιτισμού και της δημιουργίας σε τρίτες χώρες, γεγονός που καθιστά σημαντική την επίδειξη αλληλεγγύης και τη συνεργασία μαζί τους στις προσπάθειές τους για βιώσιμη ανάκαμψη και ανάπτυξη, στο πλαίσιο των διεθνών πολιτιστικών σχέσεων και της εξωτερικής δράσης της ΕΕ, ΠΡΟΣΔΙΟΡΙΖΕΙ, ΛΑΜΒΑΝΟΝΤΑΣ ΔΕΟΝΤΩΣ ΥΠΟΨΗ ΤΙΣ ΑΡΧΕΣ ΤΗΣ ΕΠΙΚΟΥΡΙΚΟΤΗΤΑΣ ΚΑΙ ΤΗΣ ΑΝΑΛΟΓΙΚΟΤΗΤΑΣ, ΤΙΣ ΑΝΤΙΣΤΟΙΧΕΣ ΑΡΜΟΔΙΟΤΗΤΕΣ ΤΩΝ ΚΡΑΤΩΝ ΜΕΛΩΝ ΚΑΙ ΤΟΝ ΡΟΛΟ ΚΑΙ ΤΗΝ ΑΥΤΟΝΟΜΙΑ ΤΩΝ ΚΟΙΝΩΝΙΚΩΝ ΕΤΑΙΡΩΝ, ΤΙΣ ΑΚΟΛΟΥΘΕΣ ΕΞΙ ΠΡΟΤΕΡΑΙΟΤΗΤΕΣ, ΜΕ ΣΚΟΠΟ ΤΗΝ ΠΡΟΩΘΗΣΗ ΤΗΣ ΑΝΑΚΑΜΨΗΣ ΤΩΝ ΤΟΜΕΩΝ ΤΟΥ ΠΟΛΙΤΙΣΜΟΥ ΚΑΙ ΤΗΣ ΔΗΜΙΟΥΡΓΙΑΣ ΠΡΟΣ ΤΗΝ ΚΑΤΕΥΘΥΝΣΗ ΜΕΓΑΛΥΤΕΡΗΣ ΑΝΘΕΚΤΙΚΟΤΗΤΑΣ ΚΑΙ ΒΙΩΣΙΜΟΤΗΤΑΣ: I. ΒΕΛΤΙΩΣΗ ΤΗΣ ΠΡΟΣΒΑΣΗΣ ΣΤΗ ΔΙΕΘΕΣΙΜΗ ΧΡΗΜΑΤΟΔΟΤΗΣΗ ΚΑΛΕΙ ΤΑ ΚΡΑΤΗ ΜΕΛΗ ΚΑΙ ΤΗΝ ΕΠΙΤΡΟΠΗ: 21. Να αξιοποιήσουν τον μηχανισμό ανάκαμψης και ανθεκτικότητας για να καταστεί δυνατή η ανάκαμψη από τις αρνητικές επιπτώσεις της πανδημίας COVID-19 και οι τομείς του πολιτισμού και της δημιουργίας να αποκτήσουν μεγαλύτερη ανθεκτικότητα σε μελλοντικές κρίσεις με την αντιμετώπιση των διαρθρωτικών τους προκλήσεων και, κατά περίπτωση, με την εφαρμογή κατάλληλων και αποτελεσματικών συστημάτων στήριξης. 22. Να προωθήσουν συνέργειες μεταξύ των προγραμμάτων της ΕΕ που σχετίζονται με τους τομείς του πολιτισμού και της δημιουργίας, όπως το πρόγραμμα "Δημιουργική Ευρώπη", το Erasmus +, το πρόγραμμα "Ορίζων Ευρώπη", το InvestEU, το πρόγραμμα "Ψηφιακή Ευρώπη", τα ταμεία πολιτικής συνοχής και το μέσο ανάκαμψης της Ευρωπαϊκής Ένωσης. 23. Να απλουστεύσουν τις διαδικασίες υποβολής αιτήσεων και να μειώσουν όσο το δυνατόν περισσότερο τη γραφειοκρατία των προγραμμάτων χρηματοδότησης. 24. Να προσπαθήσουν να διασφαλίσουν ότι κανείς δεν θα μείνει στο περιθώριο και ότι οι μηχανισμοί χρηματοδότησης ανταποκρίνονται στις ειδικές ανάγκες και ικανότητες των αυτοαπασχολούμενων, των πολύ μικρών, των μικρών και των μεσαίων επιχειρήσεων, καθώς και των ιδρυμάτων και οργανισμών (τόσο κερδοσκοπικών όσο και μη κερδοσκοπικών) στον πολιτιστικό τομέα. 25. Να ανταλλάξουν εξατομικευμένες πληροφορίες σχετικά με τις ευκαιρίες χρηματοδότησης και συγχρηματοδότησης που διατίθενται για τους τομείς του πολιτισμού και της δημιουργίας μέσω δομών στα κράτη μέλη που στηρίζουν τους εν λόγω τομείς, καθώς και μέσω γραφείων, οργανισμών ή σημείων επαφής των σχετικών προγραμμάτων της ΕΕ, και να ενισχύσουν τον διάλογο μεταξύ των εν λόγω φορέων, προκειμένου να διασφαλιστεί ότι οι τομείς του πολιτισμού και της δημιουργίας λαμβάνουν εγκαίρως πληροφορίες και συμβουλές. ΚΑΛΕΙ ΤΗΝ ΕΠΙΤΡΟΠΗ: 26. Να παράσχει κοινό εργαλείο "υπηρεσίας μίας στάσης" για συναφείς, τακτικά επικαιροποιούμενες, εύκολα κατανοητές, εύκολα προσβάσιμες και εξατομικευμένες πληροφορίες σε όλες τις επίσημες γλώσσες της ΕΕ σχετικά με τις ευκαιρίες χρηματοδότησης για τους τομείς του πολιτισμού και της δημιουργίας, επιτρέποντας έτσι σε όλους τους πολιτιστικούς φορείς να έχουν ταχεία πρόσβαση σε πληροφορίες για τα σχετικά χρηματοδοτικά προγράμματα της ΕΕ. 27. Να αξιολογήσει την εφαρμογή των κανόνων για τις κρατικές ενισχύσεις στους τομείς του πολιτισμού και της δημιουργίας, με σκοπό να εξεταστεί η ανάγκη προσαρμογής τους. 28. Να συνεχίσει να συνεργάζεται στενά με τους ενδιαφερόμενους φορείς κατά την εφαρμογή μέτρων στήριξης και χρηματοδοτικών προγραμμάτων της ΕΕ, προκειμένου να διασφαλιστεί ότι η διαθέσιμη χρηματοδότηση ανταποκρίνεται στις ανάγκες του τομέα, ιδίως κατά τη διάρκεια απρόβλεπτων περιστάσεων. II. ΕΝΙΣΧΥΣΗ ΤΗΣ ΑΝΘΕΚΤΙΚΟΤΗΤΑΣ ΤΩΝ ΕΠΑΓΓΕΛΜΑΤΙΩΝ ΤΩΝ ΤΟΜΕΩΝ ΤΟΥ ΠΟΛΙΤΙΣΜΟΥ ΚΑΙ ΤΗΣ ΔΗΜΙΟΥΡΓΙΑΣ ΚΑΛΕΙ ΤΑ ΚΡΑΤΗ ΜΕΛΗ: 29. Να προωθήσουν, εντός των κατάλληλων πλαισίων, την περαιτέρω ανάπτυξη δίκαιης και βιώσιμης αγοράς εργασίας, συμπεριλαμβανομένης της κοινωνικής προστασίας για τους επαγγελματίες των τομέων του πολιτισμού και της δημιουργίας, η οποία θα λαμβάνει υπόψη τα χαρακτηριστικά των δραστηριοτήτων πολιτισμού και δημιουργίας, σε στενό διάλογο με τους εν λόγω τομείς . 30. Να προωθήσουν συνεχή διάλογο και ανταλλαγές με τους επαγγελματίες των τομέων του πολιτισμού και της δημιουργίας, ενθαρρύνοντάς τους να γνωστοποιούν τα προβλήματα σε πρώιμο στάδιο και να ανταλλάσσουν σχετικές λύσεις. ΚΑΛΕΙ ΤΑ ΚΡΑΤΗ ΜΕΛΗ ΚΑΙ ΤΗΝ ΕΠΙΤΡΟΠΗ: 31. Να προωθήσουν την περαιτέρω ανάπτυξη νέων επιχειρηματικών μοντέλων από τους τομείς του πολιτισμού και της δημιουργίας, για παράδειγμα αξιοποιώντας το δυναμικό των δεδομένων που ανταποκρίνονται στις οικονομικές, ψηφιακές, κοινωνικές και περιβαλλοντικές προκλήσεις. 32. Να προωθήσουν ευκαιρίες κατάρτισης που δημιουργούν ικανότητες σε τομείς όπως οι επιχειρηματικές, ψηφιακές, οικονομικές και διαχειριστικές δεξιότητες, η διανοητική ιδιοκτησία, καθώς και η συνολική ανθεκτικότητα των επαγγελματιών των τομέων του πολιτισμού και της δημιουργίας. 33. Να ενθαρρύνουν τη διερεύνηση νέων τρόπων και μέσων για την εξασφάλιση του εισοδήματος των καλλιτεχνών, τη συζήτηση σχετικά με το καθεστώς των καλλιτεχνών και την ανταλλαγή ιδεών σχετικά με τις συνθήκες εργασίας στους τομείς του πολιτισμού και της δημιουργίας στην Ευρώπη μέσω της ομάδας για το καθεστώς και τις συνθήκες εργασίας των καλλιτεχνών και των επαγγελματιών των τομέων και των κλάδων του πολιτισμού και της δημιουργίας, η οποία πρόκειται να συσταθεί στο πλαίσιο της ανοικτής μεθόδου συντονισμού. 34. Να προωθήσουν τις προσπάθειες για την περαιτέρω προστασία των τομέων του πολιτισμού και της δημιουργίας από την πειρατεία. III. ΠΕΡΑΙΤΕΡΩ ΕΝΙΣΧΥΣΗ ΤΗΣ ΚΙΝΗΤΙΚΟΤΗΤΑΣ ΚΑΙ ΤΗΣ ΣΥΝΕΡΓΑΣΙΑΣ ΚΑΛΕΙ ΤΑ ΚΡΑΤΗ ΜΕΛΗ ΚΑΙ ΤΗΝ ΕΠΙΤΡΟΠΗ: 35. Να λάβουν τα κατάλληλα μέτρα για να ενθαρρύνουν περαιτέρω τη συνεργασία, μεταξύ άλλων με τρίτες χώρες, και να διευκολύνουν την ελεύθερη κυκλοφορία των καλλιτεχνών και των επαγγελματιών των τομέων του πολιτισμού και της δημιουργίας, προωθώντας τις ανταλλαγές, τη συνεργασία και την καλλιτεχνική ελευθερία, λαμβάνοντας υπόψη τις γενικές αρχές της ελεύθερης κυκλοφορίας προσώπων και υπηρεσιών. 36. Να διερευνήσουν περαιτέρω λύσεις για την αντιμετώπιση ζητημάτων κινητικότητας, διευκολύνοντας τους καλλιτέχνες και τους επαγγελματίες των τομέων του πολιτισμού και της δημιουργίας να κινηθούν εντός των διάφορων διοικητικών πρακτικών της διασυνοριακής κινητικότητας. 37. Να προωθήσουν τη συνεργασία μεταξύ καλλιτεχνικών κλάδων και να απλουστεύσουν τους σχετικούς κανόνες, κατά περίπτωση. 38. Να προωθήσουν την απαραίτητη ευελιξία για να καταστεί δυνατή η ανακατανομή των ευρωπαϊκών κονδυλίων για την κινητικότητα, ώστε να καλυφθούν οι πλέον πιεστικές ανάγκες του τομέα, όταν τίθενται ταξιδιωτικοί περιορισμοί. IV. ΕΠΙΣΠΕΥΣΗ ΤΗΣ ΨΗΦΙΑΚΗΣ ΚΑΙ ΤΗΣ ΠΡΑΣΙΝΗΣ ΜΕΤΑΒΑΣΗΣ ΚΑΛΕΙ ΤΑ ΚΡΑΤΗ ΜΕΛΗ ΚΑΙ ΤΗΝ ΕΠΙΤΡΟΠΗ: 39. Να ενθαρρύνουν την αναβάθμιση των δεξιοτήτων των επαγγελματιών των τομέων του πολιτισμού και της δημιουργίας, ώστε να μπορούν να έχουν αποτελεσματική πρόσβαση στον ψηφιακό στίβο, να τον αξιοποιούν, να επωφελούνται από αυτόν και να είναι ανταγωνιστικοί στο πλαίσιο αυτού, λαμβάνοντας υπόψη τον ρόλο που διαδραματίζουν οι πολύ μεγάλες επιγραμμικές πλατφόρμες. 40. Να αξιοποιήσουν τις ευκαιρίες που προσφέρουν η αναθεωρημένη οδηγία για τις υπηρεσίες οπτικοακουστικών μέσων και η οδηγία για τα δικαιώματα πνευματικής ιδιοκτησίας , ώστε να διευκολυνθεί η ανάκαμψη των τομέων του πολιτισμού και της δημιουργίας. 41. Να προωθήσουν τη διεπιστημονική συνεργασία μεταξύ των τομέων του πολιτισμού και της δημιουργίας και των τομέων του περιβάλλοντος και της τεχνολογίας, προωθώντας την καινοτομία τόσο στον πολιτισμό όσο και στη βιομηχανία, και αξιοποιώντας πλήρως τις γλωσσικές και τις ψηφιακές τεχνολογίες, π.χ. την τεχνητή νοημοσύνη. 42. Να προωθήσουν, κατά περίπτωση, την πολιτιστική εκπαίδευση για όλες τις γενιές ως μέσο για τη διαμόρφωση πιο ενημερωμένης αντίληψης των καταναλωτών στο πλαίσιο της ύπαρξης ευρύτερης πολυμορφίας πολιτιστικών παραγωγών. 43. Να υπογραμμίσουν τον σημαντικό μετασχηματιστικό ρόλο που διαδραματίζουν οι τομείς του πολιτισμού και της δημιουργίας, ως κινητήρια δύναμη για την επίτευξη βιωσιμότητας, και να παρέχουν, όπου είναι δυνατόν, ευνοϊκές συνθήκες για όλους τους πολιτιστικούς φορείς, ώστε αυτοί να μεγιστοποιούν τις δυνατότητες συμβολής τους στην καταπολέμηση της κλιματικής αλλαγής, μεταξύ άλλων με τη μείωση των περιβαλλοντικών επιπτώσεων των δραστηριοτήτων τους. V. ΒΕΛΤΙΩΣΗ ΤΩΝ ΓΝΩΣΕΩΝ ΚΑΙ ΤΗΣ ΕΤΟΙΜΟΤΗΤΑΣ ΓΙΑ ΜΕΛΛΟΝΤΙΚΕΣ ΠΡΟΚΛΗΣΕΙΣ ΚΑΛΕΙ ΤΑ ΚΡΑΤΗ ΜΕΛΗ ΚΑΙ ΤΗΝ ΕΠΙΤΡΟΠΗ: 44. Να προωθήσουν την ενδελεχή και εμπεριστατωμένη γνώση των ειδικών αναγκών, των χαρακτηριστικών και των τρωτών σημείων κάθε τομέα του πολιτισμού και της δημιουργίας σε ολόκληρη την αξιακή αλυσίδα, μέσω, για παράδειγμα, της έρευνας, της χαρτογράφησης και του συνεχούς και στενού διαλόγου με ενδιαφερόμενα μέρη, συμπεριλαμβανομένων των τοπικών κοινοτήτων. 45. Να διευκολύνουν την ανταλλαγή τεχνογνωσίας, βέλτιστων πρακτικών και πληροφοριών σχετικά με τους πλέον αποτελεσματικούς τρόπους για την αξιοποίηση της ανάκαμψης των τομέων του πολιτισμού και της δημιουργίας (π.χ. μέτρα του σχεδίου ανάκαμψης), και να εστιάσουν στην ετοιμότητα για την αντιμετώπιση απρόβλεπτων και αβέβαιων φαινομένων που ενδέχεται να διαταράξουν τους τομείς αυτούς στο μέλλον. 46. Να ενισχύσουν την προστασία της πολιτιστικής κληρονομιάς, εστιάζοντας στη βιωσιμότητα και την ανθεκτικότητα στις καταστροφές ως αναπόσπαστο μέρος της διαχείρισης της πολιτιστικής κληρονομιάς. VI. ΣΥΝΕΚΤΙΜΗΣΗ ΤΩΝ ΠΟΛΙΤΙΣΤΙΚΩΝ ΣΚΗΝΩΝ ΚΑΙ ΤΩΝ ΤΟΠΙΚΩΝ ΚΟΙΝΟΤΗΤΩΝ ΚΑΛΕΙ ΤΑ ΚΡΑΤΗ ΜΕΛΗ ΚΑΙ ΤΗΝ ΕΠΙΤΡΟΠΗ: 47. Να συμπεριλάβουν τις ανάγκες και τις απόψεις των πολιτιστικών σκηνών και των τοπικών κοινοτήτων ως παράγοντα καθοδήγησης κατά τον καθορισμό προτεραιοτήτων για τις πολιτικές, τις στρατηγικές και τα προγράμματα σχετικά με τον πολιτισμό, μεγιστοποιώντας έτσι τον κοινωνικό αντίκτυπο των δραστηριοτήτων και ιδεών που προέρχονται από τον πολιτιστικό τομέα. 48. Να ενθαρρύνουν περαιτέρω τις εταιρικές σχέσεις μεταξύ των τομέων του πολιτισμού και της δημιουργίας και άλλων τομέων πολιτικής (π.χ. υγεία, εκπαίδευση, νεολαία, επιστήμη, έρευνα και καινοτομία, περιβάλλον, απασχόληση, κοινωνικές υποθέσεις, τουρισμός), προκειμένου να αξιοποιηθούν τα οφέλη του πολιτισμού για την ευημερία και τη βιωσιμότητα με την πλήρη αξιοποίηση των υφιστάμενων δομών και προγραμμάτων, κατά περίπτωση. ΚΑΛΕΙ ΤΑ ΚΡΑΤΗ ΜΕΛΗ: 49. Να ενθαρρύνουν, όπου είναι δυνατόν, τους δεσμούς μεταξύ πολιτιστικών σκηνών, τοπικών κοινοτήτων, αρχών και επαγγελματιών των τομέων του πολιτισμού και της δημιουργίας, αναγνωρίζοντας τον χαρακτήρα των οικοσυστημάτων του πολιτισμού και της δημιουργίας που εν πολλοίς βασίζεται στην προσέγγιση "από τη βάση προς την κορυφή". 50. Να προωθήσουν τη σύνδεση σε κοινωνικό επίπεδο μέσω του πολιτισμού ως πολύτιμη απάντηση στις επιπτώσεις της κοινωνικής αποστασιοποίησης και των ψηφιακών αλληλεπιδράσεων. 51. Να προωθήσουν την πολιτιστική ευαισθητοποίηση στις κοινωνίες μέσω της ενθάρρυνσης της ενεργού πολιτιστικής συμμετοχής και της ισότιμης πρόσβασης στον πολιτισμό για όλες τις κοινωνικές ομάδες, συμπεριλαμβανομένων των πλέον περιθωριοποιημένων και ευάλωτων. 52. Να ενθαρρύνουν τα πολιτιστικά ιδρύματα να αναπτύξουν καινοτόμες προσεγγίσεις και μεθόδους για την προσέλκυση ποικίλων ακροατηρίων. ΚΑΛΕΙ ΤΑ ΚΡΑΤΗ ΜΕΛΗ ΚΑΙ ΤΗΝ ΕΠΙΤΡΟΠΗ ΝΑ ΑΝΤΑΛΛΑΞΟΥΝ ΒΕΛΤΙΣΤΕΣ ΠΡΑΚΤΙΚΕΣ ΚΑΙ ΝΑ ΠΡΟΒΟΥΝ ΣΕ ΑΠΟΛΟΓΙΣΜΟ ΤΩΝ ΠΑΡΟΝΤΩΝ ΣΥΜΠΕΡΑΣΜΑΤΩΝ ΕΩΣ ΤΟ 2023.